<classify> UWEPO wa Klabu za wasichana katika shule za msingi na sekondari wilayani Mpwapwa mkoani Dodoma, umesaidia kwa kiasi kikubwa kuibua matukio ya ukatili ikiwemo wa kingono wanaofanyiana wanafunzi, huku baadhi yao wakionesha kukerwa na kebehi wanazofanyiwa na walimu wao zinazowafanya wasijiamini.Hayo yamebainishwa na Mratibu wa Miradi wa Shirika Lisilokuwa la Kiserikali la Jukwaa na Utu wa Mtoto CDF, Evans Rwamuhuru wakati wa mahojiano baada ya mafunzo ya stadi za maisha na uongozi kutoka kwa wasichana waliopata mimba katika umri mdogo zaidi ya 30, kutoka kata nne za Mpwapwa wanaopatiwa mafunzo hayo. Kata hizo zimetajwa kuwa ni Pwaga, Berege, Kibakwe na Mpwapwa Mjini.Rwamuhuru alisema uwepo wa klabu za wasichana shuleni umesaidia kuibua matukio mbalimbali ya ukatili ambayo awali wanafunzi walikuwa hawasemi. Katika shule za msingi na sekondari 16 tunazofanya nao kazi tumetengeneza klabu za wasichana, kila klabu ina wasichana 30 ambao wanafundishwa juu ya masuala mbalimbali ikiwemo haki za watoto, mifumo ya ulinzi na tunawaambia ukatili sio haki yao hapaswi kukaa kimya kwa matukio yote ya ukatili, kuwajenge au jasiri na uthubutu na afike mahali aseme hapana kuhusiana na matendo yote ya ukatili, alisema.Pia alisema jumla ya wasichana 60 walio nje ya shule waliopata mimba kwenye umri mdogo wako kwenye vikundi vya watu 15 ambao hufundishwa stadi za maisha na ujasiriamali na elimu ya uzazi.Alisema walikaa na wasichana wa shule za msingi, wakawa wanasema kuwa walikuwa wakifanyiwa ukatili wa kingono wanapokuwa wakirudi majumbani, aidha na wanafunzi wenzao au na watu wazima wanaowavizia. Alisema kumekuwa na midahalo mbalimbali ambayo pia imekuwa ikihusisha wanafunzi wavulana, ambapo pia sasa wavulana nao wanahitaji kuwa na klabu zao kwani na wao wamekuwa wakifanyiwa ukatili mbalimbali ikiwemo ulawiti. Alisema kumekuwa na vitu ambavyo amekuwa akijivunia ikiwemo uwazi wa watoto kuhusu suala zima la ukatili.Alisema kwenye shule moja ya msingi watoto walisema walimu wamekuwa wakiwasema vibaya. Watoto walikuwa wakilalamika walimu wanawasema vibaya mara bichwa baya kama la mama yako, wewe wa kufeli tu, watoto walisema wazi hivyo vitu vinawakwaza walimu waache. Walimu walikubali maneno yote wanayoyasema vibaya kwa watoto, alisema.Alisema katika Shule ya Msingi Ilolo wamepanga kila mwaka watakuwa na siku ya mtoto wa kike na mwaka jana waliadhimisha siku hiyo, Novemba na wakatumia wasichana wa klabu kuandaa ujumbe wa ngoma, nyimbo, mashairi na watoto wakatumia fursa hiyo kuelezea aina ya ukatili wanaopitia mbele ya walimu na wazazi. Ofisa Miradi wa shirika hilo, Clara Wisiko alisema mafunzo hayo kwa vijana yanahusisha washiriki 30 kutoka kata nne za mradi na yanatolewa kwa ufadhili wa Ubalozi wa Uholanzi.  <topic>: KITAIFA 